VUKOVARSKI gradonačelnik Ivan Penava pozvao je sve građane Vukovara i cijelu hrvatsku javnost na mirni prosvjed protiv sramotne šutnje institucija hrvatskog društva, najavivši da će se prosvjed održati 13. listopada u 14 sati na Trgu Republike u Vukovaru.

''Želim da prosvjed bude miran, apolitičan, bez stranačkih obilježja, a za afirmaciju temeljnih ljudskih prava'', poručio je Penava na konferenciji za novinare.

Podsjetio je na brojne lokacije na kojima su zločini počinjeni: Ovčaru, Trpinjsku cestu 33, dva autobusa odvezena 19. studenoga 1991. godine u Borovo naselje s osobama zatim nestalim u Dalju, pekaru na Drvenoj Pijaci te Velepromet kao mjesta ''gdje su ljudi, ranjenici, bolesnici, mučeni, izbodeni, isječeni, silovani, premlaćivani, a tko je zlostavljanja preživio bio je strijeljan ili pogubljen pucnjem u glavu''.

Za činjenicu da ''27 godina nakon počinjenih najstrašnijih zločina nije učinjeno gotovo ništa", Penava kaže da su krivi "najviše političari i ljudi koji su profesionalno plaćeni, kojima je provođenje zakona u opisu radnog mjesta''.

"Neke su vrijednosti iznad stranačke stege"

"Mišljenja sam da su neki stavovi iznad politike, a neke vrijednosti iznad stranačke stege. Stoga je nakon gotovo 10.000 dana šutnje vrijeme da zajedno postavimo jasne rokove institucijama poput Ministarstva pravosuđa, Glavnog državnog odvjetnika, sigurnosno-obavještajnih službi i MUP-a da procesuiraju odgovorne za zločine na svim razinama ili da svoje mjesto ustupe onima koji su to kadri učiniti'', poručio je Penava istaknuvši i činjenicu da smo ako ''živimo u demokratskom društvu krivi svi''.

Drugim riječima, Penava je pozvao na prosvjed protiv institucija vlade kojima upravljaju HDZ-ovci.

"Demokracija zahtijeva da građani reagiraju kad god se sustav nađe u krizi'', istaknuo je vukovarski gradonačelnik te ocijenio da su neke institucije u krizi od kada postoje, a od te činjenice svi okreću glavu.

"Dosta mi je nepravde i izdaje"

Tekst se nastavlja ispod oglasa

"Osobno ne želim niti hoću graditi niti biti sukrivac za tako bolesno društvo, a svojom šutnjom, šutnjom gradonačelnika Vukovara, staviti svoj potpis za takvu prljavu i zloćudnu rabotu. Dosta mi je osjećaja gorčine, nepravde i izdaje i nedostojnosti prema tim ljudima svaki put kad im dođem na grob zapaliti svijeću i stoga je vrijeme da kažem dosta i dignem glas protiv društva koje ne štiti najslabije, koje ne poštuje i zaboravlja svoje heroje'', emotivno je kazao Penava te zaključio da nema isprike za nečinjenje.

Penava je pokazao fotografiju snimljenu 14. kolovoza 2018. godine u Trpinji gdje su na spomeniku ispisani grafiti ''JNA'', ''YU'' i crvena petokraka zvijezda te upitao je li Hrvatska pravna država, reagira li itko na ovakve provokacije i jesu li te provokacije kažnjivo djelo.

''Jesmo li u stanju imati državu (…) ili ćemo vječno bacati krivnju na ustaše, partizane, strane interese'', zapitao se, opetujući poziv na procesuiranja zločina. Zločini su individualni, imaju ime i prezime, ''ne mogu svi građani Vukovara bez obzira na nacionalnost, vjeru i spol biti taoci kakvih dogovora u prošlosti, sadašnjosti ili budućnosti'', poručio je gradonačelnik.

Fotografije svih hrvatskih zatočenika u Srijemskoj Mitrovici

Novinarima je pokazao i više fotografija zatočenih branitelja i civila, sa zatvoreničkim brojem, naglasivši da je u posjedu fotografija svih hrvatskih zatočenika u logoru u Srijemskoj Mitrovici u Srbiji te se upitao kako sigurnosne službe i svi drugi uključeni u proces rješavanja zločina do fotografija nisu došli. Javno se zapitao kako je moguće da se ništa ne dogodi čovjeku koji je iz naručja Irena Kačić uzeo ''najmlađu žrtvu Ovčare'' i ništa se ne događa niti se što poduzima.

Ponovio je da Vukovarci i građani hrvatske od nadležnih institucija hrvatskoga društva očekuju rezultate.

"Ovo su najbolji vlada i premijer. Ali nisu savršeni, glavu se ne smije okretati"

Na novinarsko pitanje podržava li i dalje premijera Andreja Plenkovića, Penava je rekao da je sadašnji premijer najbolji premijer kojega smo ikada imali, a sadašnja vlada najbolja od svih dosadašnjih. ''No to ne znači da su savršeni, glavu se ne smije okretati'', poručio je vukovarski gradonačelnik Ivan Penava.

Na novinarsko pitanje smatra li da je smjena policajca Nikole Kajkića zbog istraživanja zločina na Ovčari, u veljači, bio uvjet SDSS-a da podrži koalicijsku vladu, Penava je rekao da ne može procijeniti je li smjena bila potrebna ili ne, no da onaj koji smjenjuje i postavlja mora za svoje poteze imati opravdanje u vidu rezultata rada.